Nordstrøm

Nordstrøm er en dansk elektropopduo dannet i 2004 i København. Gruppen består af Troels Holdt (programmering, keys, kor mm.) og Lars Malm (vokal, keys, programmering, kor m.m.), der i 2004 havde mere end ti års venskab bag sig. Navnet Nordstrøm er ifølge Holdt og Malm valgt, fordi det i lyd og stemning er elektronisk musik fra de nordlige himmelstrøg, og fordi strøm  skaber liv.

Nordstrøm debuterede i 2006 med singlen og storhittet "Berlin", som udkom på EMI den 1. maj. "Berlin" blev blandt andet valgt som Ugens Uundgåelige på P3 og var den mest spillede sang på samme radiostation i 2006. Sangen modtog i august 2006 guld og havde pr. april 2008 solgt ca. 12.000 eksemplarer. Singlen var en forløber for albummet Dagdrømmer, der udkom den 21. august 2006. Senere fulgte singler som "Gi' besked", "Sensommersol" og "Du og jeg". Albummet har modtaget guld for 15.000 solgte eksemplarer.

Nordstrøm har blandt andet givet koncert på Spotfestivalen i Århus, på Roskilde Festivalen den 25. juni 2006 og på Vega i København. Nordstrøm gav koncert på Plænen i Tivoli i København den 31. august 2007.

I 2009 skrev og producerede de sammen med Lise Cabble sangen "Big Bang Baby", som blev sunget af Claus Christensen i Dansk Melodi Grand Prix 2009.

I 2015 udgav Søs Fenger, Troels Holdt og Lars Malm albummet Gnister, som trioen Fenger//Nordstrøm.

Nordstrøms referencer og baggrund 

Nordstrøms tekstunivers, musik og image synes i nogen grad at have Pet Shop Boys og St. Etienne som referencerammer. Fx leder bilscenen med Lars og Troels i musikvideoen til singlen 'Du og jeg' tankerne hen på sekvenser fra musikvideoerne til Pet Shop Boys-klassikerne 'Always On My Mind' og 'Rent'. Af danske bands synes det navnlig at være Love Shop, Gangway og TV-2, der har inspireret, selv om Nordstrøm foretrækker at fokusere på deres egen stil frem for at tale om, hvilke bands de har mest til fælles med. 

De danske bands Love Shop og TV-2 synes at være inspirationskilder, fordi de har formået at sætte nye standarder for, hvordan det til tider uregerlige danske sprog kan fungere i popmusikken. 

Før Nordstrøm spillede Lars og Troels i en række forskellige bandkonstellationer på hobbyplan, og selv om de nåede at turnere på Balkan, droppede de til sidst de øvrige projekter i en erkendelse af, at de ikke blev til noget, hvorpå de kastede sig over Nordstrøm.

Til trods for at Nordstrøm gør sig i elektro-pop, startede både Lars og Troels' venskab og musikalske samarbejde over Hank Williams-klassikeren 'There's A Tear In My Beer'.

Lars og Troels har en fælles forkærlighed for gamle country-klassikere, og selv om man ikke kan høre så meget som skyggen af en cowboyhat i Nordstrøms musik, har de gamle countrylegender alligevel øvet en vis indflydelse. På gruppens myspace-side fremgår fx Willie Nelson-citatet "There are songs everywhere", som ifølge Nordstrøm er valgt for at signalere, at musik med Nordstrøms øjne skal være umiddelbar, og fordi de henter inspirationen til deres sange i livet og hverdagen.

Diskografi (studiealbum)

Dagdrømmer (2006) 
 Stereo 
 Berlin 
 Du Og Jeg 
 Foden Indenfor 
 Spil For Galleriet 
 Inkonsekvent 
 Gi’ Besked 
 Velsignede Tøs 
 Natteravn 
 Dagdrømmer 
 Smil Du’ På 
 Rotation

Endnu En (2008) 
 Perfekt
 Endnu En
 Hvem Hvad Hvor
 Lyden Af Dit Smil
 Hun Sidder Her
 Bonnie & Clyde
 OK
 Business Class
 Lagt På Is
 For Himlens Skyld
 Mig Og Min Vagt
 Ro På

Alt På Plads (2010) 
 Respirator
 Januar
 Alt På Plads
 En Sommer Der Bli'r
 En Sommer Der Bli'r, Pt. 2
 Sang Som Ingen Hører
 Ny Start
 Lykkeligt Glemt
 Johnny
 Samlebånd
 Kapitulation
 Tanken Tom

Diskografi (singler)

2006 
 Berlin (maj)
 Gi besked (august)
 Sensommersol (september, non album track)
 Du og jeg (december)

2007 
 Spil for galleriet (marts)

2008 
 Endnu En (marts)
 Lyden af dit smil (juni)
 Danmark, det er jul (December)

2009 
 Perfekt (Januar)

2010 
 Januar (Januar)
 Johnny (Maj)
 Respirator (Oktober)

2011 
 Sort Mercedes (April)

Referencer

Eksterne henvisninger 

 

Musikgrupper fra Danmark
Musikgrupper fra 2004
Duoer
Har spillet på Roskilde Festival